Rusland wil by wees met Navalny-ondersoekAlexei Navalny (Foto: Pavel Golovkin, AP) Rusland wil na bewering van sy eie personeel teenwoordig hê tydens Duitsland se ondersoek na die vermoedelike vergiftiging van die Russiese opposisieleier Alexei Navalny. Navalny is aan die herstel en kan na bewering weer praat nadat hy verlede week uit ŉ medies geïnduseerde koma gebring is, berig Sky News. Dít terwyl spekulasies rakende sy vermoedelike vergiftiging voortduur. “Die [Russiese] departement van binnelandse sake gaan toestemming vra vir Russiese ondersoekers en kundiges om teenwoordig te wees tydens Duitsland se ondersoek waarby Navalny, dokters en kundiges betrokke is,” het die Russiese staatsnuusagentskap Tass Vrydag berig. Navalny het verlede maand op ŉ vlug na Moskou onverwags siek geword. Die Kremlin word deur Navalny se span van vergiftiging verdink aangesien hy volgens Duitse dokters met Novichok vergiftig is. Dit is dieselfde soort senumiddel uit die Sowjet-era wat in ŉ aanval op ŉ voormalige Russiese spioen in 2018 gebruik is. Die owerhede in Rusland weier egter glo volstrek om ŉ kriminele saak rakende die voorval aanhangig te maak aangesien Russiese wetstoepassers en gesondheidsamptenare daarop aandring dat géén bewyse van vergiftiging in Navalny se sisteem gevind is toe hy aanvanklik in ŉ hospitaal in Omsk, Rusland, behandel is nie. Die Russiese aanklaer-generaal se kantoor het intussen die Duitse owerhede gevra om hul bevindinge rakende Navalny se toestand bekend te maak. Navalny word tans in ŉ hospitaal in Berlyn, Duitsland, behandel waar sekuriteit glo opgeskerp word aangesien die opposisieleier meer besoekers gaan ontvang nou dat sy toestand verbeter het, berig die Duitse tydskrif Der Spiegel.